
	עו"ד אופיר ביתן
יועץ משפטי
הרשות השנייה לטלויזיה ורדיו

הרשות השנייה לטלויזיה ורדיו
	

	ירושלים
שלום רב,
	ירושלים
	


הנדון: פרסום רשימת של בעלי 'רישיונות 'זעירים' לשנים 2024-2025 בהתאם לדין
בשם התנועה למען איכות השלטון בישראל, ע"ר (להלן: "התנועה"), אנו מתכבדים לפנות אליכם בבקשה לפרסם את רשימת בעלי הרישיונות זעירים, כדלהלן:
1. כידוע, סעיף 71ו לחוק הרשות השנייה לטלויזיה ולרדיו, התש"ן–1990 (להלן: "חוק הרשות השנייה"), מגדיר בעל רישיון זעיר (להלן יכונה: "ערוץ זעיר") כערוץ שהכנסותיו השנתיות מביצוע שידורים וממתן שירותים על פי סעיף 100 לחוק הרשות השנייה אינן עולות על 80 מיליון ש"ח.[footnoteRef:1] ההבחנה בין ערוצים זעירים לערוצים אחרים נועדה להקל על אותם ערוצים קטנים ובעלי היקף פעילות מצומצם, באמצעות הפחתת הנטל הרגולטורי והכלכלי המוטל עליהם, וזאת מתוך תכלית לעידוד התחרות והגיוון בשוק השידורים.  [1:  חוק הרשות השנייה, התש"ן-1990, בסעיף 71ו.] 

2. בהתאם לכך, המחוקק בחר להעניק לערוצים זעירים שורה של הקלות משמעותיות, ובהן, בין היתר, פטור מתשלום דמי רישיון שנתיים, אפשרות לשידור חדשות ללא הקמת חברת חדשות עצמאית, פטור מתשלום דמי הפצה במסגרת מערך "עידן פלוס", הקלות בחובת השקעה בהפקות מקור, והקלות רגולטוריות נוספות.[footnoteRef:2] להקלות אלו משמעויות כלכליות ניכרות, ואף קיימות הערכות כי היקפן עשוי להגיע למיליוני ואף עשרות מיליוני שקלים מידי שנה.[footnoteRef:3] משכך, קיימת חשיבות לדאוג כי הערוצים שיהנו מהקלות משמעותיות אלו יהיו ערוצים זעירים בלבד אשר זקוקים להן, בהתאם לרף ההכנסות שקבע החוק. [2:  שם, בסעיפים 71ח ו-71י.]  [3:  יסמין גואטה "ערוץ 14 כבר נהפך למכונת מזומנים - למה הוא ממשיך לקבל הקלות וצ'ופרים?" The Marker (26.4.2026), זמין כאן.] 

3. בחוק הרשות השנייה נקבע על המנהל הכללי של הרשות השניה לטלויזיה ורדיו (להלן: "הרשות") לפרסם את רשימת הערוצים הזעירים עד ליום 1 ביוני בכל שנה באתר האינטרנט של הרשות.[footnoteRef:4] כדי לעמוד בחובה זו, עוד קובע החוק כי על בעלי רישיונות לשידוריו טלוויזיה למסור מידי שנה את כל המידע הנדרש לבחינת הכנסותיהם, וזאת עד ליום 31 למרץ.[footnoteRef:5] [4:  חוק הרשות השנייה, בסעיף 71ז(ב). ]  [5:  שם, בסעיף 71ז(א).] 

4. דא עקא, חרף קיומה של הוראת חוק מפורשת, מבדיקה שנערכה באתר האינטרנט של הרשות השנייה עולה כי הפרסום הרשמי האחרון של רשימת הערוצים הזעירים נעשה ביום 15.5.2024, בהתבסס על הדוחות הכספיים לשנת 2023.[footnoteRef:6] נכון למועד כתיבת שורות אלו, לא עלה בידינו לאתר פרסום המתייחס לרשימות הערוצים הזעירים לשנים 2024 ו-2025. [6:  אתר הרשות השנייה, חדשות והודעות דוברות, רשימת ערוצים זעירים/ייעודים זעירים 2023, זמין כאן. ] 

5. למותר לציין כי בהתאם למצוות המחוקק, רשימת הערוצים הזעירים צריכה להתפרסם באתר הרשות, אך ככל שהפרסומים האמורים נעשו באופן אחר, נודה להפניה לפרסומים הרלוונטיים, וכן כי תפעלו לפרסמם באתר באופן נגיש, כמצוות החוק. 
6. ככל שרשימת הערוצים הזעירים לשנת 2024, רשימת הערוצים הזעירים לשנת 2025, או שתיהן, טרם פורסמו, נבקש לקבל הבהרה באשר לטעמים לכך, וכן האם ומתי בכוונת הרשות להשלים את הפרסום. כמו כן, ככל שהרשימות טרם פורסמו כי מי מבין בעלי הרישיונות לא קיים את החובה להעביר נתונים בהתאם להוראת סעיף 71ז(א) הרשות מתבקשת להשיב כיצד בכוונתה לפעול בנושא. נזכיר כי החובה לפרסם את הרשימות מעוגנת במפורש בהוראות החוק, וכי אי פרסומן במועד מעורר קושי ממשי ואינו עולה בקנה אחד עם דרישות הדין. בשים לב לחשיבות הציבורית, הרגולטורית והכלכלית של הסיווג כערוץ זעיר וההטבות הנלוות לו, נבקש כי הפרסומים יושלמו ללא דיחוי.
7. נוכח האמור לעיל, ובשים לב לכך שמועד הפרסום הקבוע בדין כבר חלף, נבקש לקבל את התייחסותכם לפנייה זו בהקדם האפשרי, ולא יאוחר מיום 14.6.2026, על מנת שנוכל לבחון את המשך צעדינו המשפטיים, לרבות פנייה לערכאות.
בברכה ובכבוד רב,

	טלילה דביר, עו"ד
האגף הכלכלי
התנועה לאיכות השלטון
	ניצן גור
האגף הכלכלי
התנועה לאיכות השלטון






העתקים:
חה"כ שלמה קרעי, שר התקשורת
עו"ד גלי בהרב מיאה, היועצת המשפטית לממשלה 

